Ντίλμα Ρούσεφ

Η Ντίλμα Βάνα Ρούσεφ (Dilma Vana Rousseff, Μπέλο Οριζόντε, 14 Δεκεμβρίου 1947) είναι Βραζιλιάνα οικονομολόγος και πολιτικός, Πρόεδρος της Βραζιλίας από το 2011 έως το 2016. Στενή συνεργάτης του Λουίς Ινάσιο Λούλα ντα Σίλβα, εξελέγη πρόεδρος στις προεδρικές εκλογές του 2010, με το Κόμμα των Εργατών (Partido dos Trabalhadores) στο δεύτερο γύρο, στις 31 Οκτωβρίου 2010. Είναι η πρώτη γυναίκα πρόεδρος στην ιστορία της χώρας. Συμπεριλήφθη στη λίστα που εξέδωσε το περιοδικό Time για τα «Πρόσωπα με τη Μεγαλύτερη Επιρροή Παγκοσμίως» για το έτος 2012.
Από τις 24 Μαρτίου του 2023 υπηρετεί ως πρόεδρος της Νέας Αναπτυξιακής Τράπεζας.

Βιογραφία
Ο πατέρας της ήταν δικηγόρος καταγόμενος από τη Βουλγαρία, ενώ η μητέρα της Βραζιλιάνα δασκάλα. Κατά τη διάρκεια των σπουδών της στο Πανεπιστήμιο του Ρίο ήρθε σε επαφή με την παράνομη τότε μαρξιστική οργάνωση Comando de Libertação Nacional — COLINA (Διοίκηση Εθνικής Απελευθέρωσης), με την ίδια να αποτελεί αργότερα έναν από τους 6 επικεφαλής της οργάνωσης VAR Palmares. Συνελήφθη το 1970 από τη δικτατορική κυβέρνηση του 1964 και βασανίστηκε. 

Τον Ιανουάριο του 2003 ο ντα Σίλβα ανέθεσε στη Ρούσεφ το υπουργείο Ορυχείων και Ενέργειας της Βραζιλίας. Παρέμεινε στη θέση της υπουργού μέχρι τον Ιούνιο του 2005. Τότε ανέλαβε αρχηγός του επιτελείου επί προεδρίας Λούλα ντα Σίλβα.

Στα τέλη Μαρτίου του 2010 ανακοίνωσε την υποψηφιότητά της για τη θέση του Προέδρου της Βραζιλίας, καθώς το σύνταγμα της χώρας δεν επέτρεπε στον ντα Σίλβα και τρίτη θητεία. Στον πρώτο γύρο των εκλογών κατάφερε να συγκεντρώσει το 46,91% των ψήφων, 14 περίπου μονάδες πάνω από τον βασικό της αντίπαλο Ζοζέ Σέρα (32,61%), αλλά δεν εξασφάλισε την απαιτούμενη πλειοψηφία, παρά τις προβλέψεις των περισσοτέρων προεκλογικών δημοσκοπήσεων. 

Στον επαναληπτικό γύρο των προεδρικών εκλογών το 2010, η Ρούσεφ έλαβε ποσοστό 56,05% έναντι 43,94% του Σέρα. Μετά την επιτυχία της δήλωσε πως θα ακολουθήσει τις πολιτικές του προκατόχου της Λούλα ντα Σίλβα, ενώ θα επιχειρήσει να συνεργαστεί και με την αντιπολίτευση. 

Στις προεδρικές εκλογές του 2014 επανεξελέγη πρόεδρος στον δεύτερο γύρο. Στην αναμέτρηση της 5ης Οκτωβρίου τερμάτισε στην πρώτη θέση, χωρίς ωστόσο να εξασφαλίσει την απαραίτητη πλειοψηφία. Η διαδικασία οδηγήθηκε σε επαναληπτικό γύρο, με αντίπαλό της τον Αέσιο Νέβες του Σοσιαλδημοκρατικού Κόμματος. Η Ρούσεφ ορκίστηκε για 2η θητεία την 1η Ιανουαρίου 2015.

Είναι παντρεμένη 2 φορές και έχει μια κόρη. Στο παρελθόν είχε ανακοινώσει πως έπασχε από λέμφωμα, σε αρχικό στάδιο, το οποίο αντιμετώπισε με άμεση επέμβαση αφαίρεσης όγκου.

Στις 18 Απριλίου 2016, το κοινοβούλιο ψήφισε υπέρ του να προχωρήσει στη Γερουσία η διαδικασία καθαίρεσης της Ρούσεφ από την προεδρική θέση. Αιτία είναι η φερόμενη ως εμπλοκή της σε μια προσπάθεια να παρουσιαστεί τεχνητά μεγαλύτερο πλεόνασμα στον προϋπολογισμό μέσω δανείων. Η ίδια αρνείται ότι διέπραξε κάποιο αδίκημα.
Στις 12 Μαΐου 2016 η Γερουσία ψήφισε υπέρ της αναστολής καθηκόντων της προέδρου μέχρι να αποφανθεί η ίδια αν είναι η Ρούσεφ ένοχη ή αν την αθωώσει. Ο αντιπρόεδρος Μικέλ Τεμέρ ανέλαβε υπηρεσιακός πρόεδρος για το χρονικό διάστημα αναστολής καθηκόντων της Ρούσεφ.

Η Γερουσία ψήφισε υπέρ της καθαίρεσης της προέδρου Ρούσεφ στις 31 Αυγούστου 2016, με ψήφους 61–20.   

Στις 24 Μαρτίου του 2023 έπειτα από πρόταση του προέδρου της Βραζιλίας Λουίς Ινάσιο Λούλα ντα Σίλβα ανέλαβε τα καθήκοντα του προέδρου της Αναπτυξιακής Τράπεζας ομόφωνα.

Παραπομπές

Εξωτερικοί σύνδεσμοι
 

Πρόεδροι της Βραζιλίας